**Я.І. Клімуць**

**ВЫРАЗНАСЦЬ I АДМЫСЛОВАСЦЬ ПАЭТЫЧНАГА СЛОВА АРКАДЗЯ КУЛЯШОВА**

Паэзія Аркадзя Куляшова цесна звязана з жыццём народа, гісторыяй, культурай і духоўнасцю. Паэт мае свае словы, свае сродкі і спосабы выражэння паэтычнай думкі, умее бачыць свет, вылучаць істотнае, што яго натхняе і прымушае не толькі пісаць, але і перажываць разам са сваім героем, умее аформіць патэнцыяльную сілу слова і надаць традыцыйным сродкам славеснасці яркую вобразнасць і адмысловасць. Праз паэтычныя радкі можна ўявіць, як:

*Начы і дня адбіўшы чаргаванне*

*На месцы не стаяць мацерыкі –*

*Па іх жывым і сонечным экране*

*Бягуць дарог і рэчак ручнікі.*

Выразнасць паэтычных радкоў ствараецца найперш умелым падборам моўна-выяўленчых сродкаў. Але асаблівасць творчай манеры А. Куляшова ў тым, што паэт карыстаецца звыклымі словамі і, умела спалучаючы іх у кантэксце, дасягае высокай вобразнасці і выразнасці. Паэт шырока выкарыстоўвае агульнаўжывальную, тэрміналагічную, прафесійную лексіку. Ён смела звяртаецца да народнай мовы, часта аддае перавагу матчынаму слову, якое з’яўляецца больш трапным, адмысловым:

*Я не збягу, пазбаўлены нагляду,*

*Не перастану ланцугом грымець,*

*Штодзень хадзіць на шпацыр па раскладу,*

***Галадаваць*** *і ў карцэры калець.*

У мове паэтычных твораў ёсць формы, словы і выразы, якія можна аднесці да аўтарскіх утварэнняў:

*Ад кнігі апошняй сваёй, для якой*

*Асеннія скібы ўздымаю,*

*Я,* ***цудаздабытчык*** *краіны лясной,*

*Дзівос веснавых не чакаю.*

Выразнасць слова ўзмацняецца пры дапамозе інтанацыі. Яна штосьці дадае, улаўлівае самае істотнае:

*Сонца хмары аганяе*

*Зямля наганяе іх зноў –*

*За махры сваю хустку*

*Трымае рукамі дубоў.*

Адметнасць лірыкі А. Куляшова праяўляецца ў тым, што «ніводзін элемент ці мікраэлемент мастацкай структуры не адасабляецца ад цэлага, ён падначальваецца разам з іншымі адной агульнай задачы – выяўленню настрою, стану душы ва ўсёй яго ўнутранай, эмацыянальнай і духоўнай усёабдымнасці».

Багаты і паэтычны сінтаксіс А. Куляшова. Паэт выкарыстоўвае разнастайныя паэтычныя фігуры, інверсію, рытарычныя звароты, пытанні, паралелізмы, абрыў, умаўчанне, паўторы і інш.

Паўторы ў вершах А. Куляшова – прыём выяўлення эмацыянальнага стану, настрою героя, сродак стварэння пэўнага рытмічнага ладу паэтычнага апавядання:

*Любоў – не райскія сады,*

*Любоў – не дым падараваны,*

*Любоў – бяздомнік, прапісаны*

*У верным сэрцы назаўжды.*

Істотнай адметнасцю паэтычнага слова А. Куляшова з’яўляецца разгорнутая метафара. Метафарызацыя ўзбагачае мастацкую структуру эмацыянальнымі і сэнсавымі адценнямі:

*Мне на жыццёвых шалях перавагі*

*Лес не адважыў. Толькі ў тым яна,*

*Што доўгі шлях маёй няўтольнай смагі*

*Не абарвала ранняя труна.*

«Стыль Куляшова вызначаецца выдатнай адпаведнасцю сутнасці, зместу размовы, гарманічнай зладжанасцю, арганічным адзінствам жыццёвых і творчых высноў, трывалай выверанасцю сувязей з жыццём і светам».

I гэта сапраўды так. Выкарыстоўваючы сродкі народнай стылістыкі, паэт стварае незабыўныя паэтычныя творы. Пад яго пяром слова набывае ёмістае значэнне:

*Час усмерціў іх ці даканалі*

*Сваркі, непазбытыя ў свой час?*

*Як маршчыны на чале, каналы*

*З запытаннем звернутыя да нас.*

У адпаведнасці з творчай задумай, стылістычным густам Аркадзь Куляшоўужывае моўна-выяўленчыя сродкі: эпітэты, параўнанні, увасабленні, перыфразы, метафары, якія складаюць адметнасць індывідуальнага стылю паэта.

Паэзія А. Куляшова – гэта багаты і неабдымны свет. Гэта паэзія глыбокіх думак і пачуццяў, роздуму пра лёс чалавека і ўсяго чалавецтва. Яна трывала ўвайшла ў скарбонку духоўнага жыцця беларускага народа.

***Клімуць, Я. І. Выразнасць і адмысловасць паэтычнага слова Аркадзя Куляшова / Я. І. Клімуць // Кулешовские чтения : материалы научно-практической конференции, 6–7 февраля 2001 г. : тезисы докладов. – Могилев, 2001. – С. 46–48.***